Aage Frandsen (SF), 1999-05-06:
I forslaget hedder det, at dets formål er at nedbringe og forenkle regelmængden samt lette de administrative byrder, og som middel hertil foreslås det, at der skal anvendes én samlet trækprocent ved udarbejdelse af medarbejdernes lønsedler.
Vi er fuldstændig enige i, at det er et godt formål at nedbringe og forenkle regelmængden - forudsat selvfølgelig, at den regelmængde, der findes, kan forenkles, og at reglerne er overflødige.
Vi er også helt enige i, at hvis det kan lade sig gøre ved kun at anvende én trækprocent, er det helt fint.
Skatteministeren har givet tilsagn om at undersøge sagen, og det synes vi også er udmærket.
Men det er jo klart, at det godt kan være lidt svært, og at det måske ikke kan lade sig realisere som foreslået her, fordi der bliver for meget bøvl ved at gøre det, og der opstår en række andre problemer og en række uhensigtsmæssigheder.
Men så man jo kigge på, om der er andre muligheder. Alle går ind for regelforenkling, alle går ind for afbureaukratisering; i hvert fald hører jeg aldrig nogen sige, at vi skal have nogle flere regler, og vi skal have noget mere bureaukrati.
Men vores interesse for regelforenkling og afbureaukratisering er jo nok lidt bestemt af, hvor i verden vi er, og hvilke interesser vi varetager, og det er jo nok naturligt, at det er sådan.
Men en gang imellem er det sådan, at når man fremhæver ønsket om færre regler, er det i virkeligheden også mindre styring, man ønsker.
Det synes jeg dog ikke er tilfældet i dette forslag, og derfor kan vi støtte tankegangen i forslaget.
Men en gang imellem, når Venstre, De Konservative og andre partier kommer med forslag om en regelforenkling, så er det i virkeligheden fjernelse af nogle styringsinstrumenter for at få et mere frit marked, og det betyder jo så også, at man går glip af noget andet, som vi så ikke er tilhængere af.
Jeg kan heller ikke lade være med - lidt i forlængelse
af det, hr. Frank Aaen var inde på - at nævne, at vi altså kender regler på andre områder, som er utrolig komplicerede, og dér kunne det være rart, hvis vi i fællesskab kunne slås for, at man havde regelforenkling og afbureaukratisering til gavn for borgerne. Jeg vil nævne for hr. Svend Erik Hovmand, at hr. Svend Erik Hovmand altså for ikke ret lang tid siden har stemt for en lov om efterløn. Og hvis hr. Svend Erik Hovmand studerede den lidt nærmere, ville hr. Svend Erik Hovmand se, at den er udtryk for alt andet end regelforenkling.
Det er ekstremt kompliceret, også for folk, som hr. Svend Erik Hovmand egentlig skulle varetage interesser for, nemlig nogle af dem, der har lidt bibeskæftigelse ved siden af. Så vi er meget tilhængere af, at man ikke skal have regler, medmindre de er nødvendige, og det vil alle sige.
Jeg synes bare vi skulle tænke lidt bredere, men det ændrer altså ikke ved, at når Venstre, De Konservative og CD kommer med det her forslag, så skal de have tilslutning til ideen, tanken i det.
Spørgsmålet er, om det kan realiseres.
Vi er glade for, at skatteministeren giver tilsagn om at undersøge tingene og gøre det på en forholdsvis hurtig måde i forhold til, hvad vi sommetider ser, når man skal i gang med sådan nogle ting.
Hvis det kan lade sig gøre, jamen så er det fint.
Kan det ikke lade sig gøre med den her model, så lad os prøve at finde en anden model.